Signe Munk (SF), 2025-12-17:
Tak for ordet.
Klimapolitik handler om noget så konkret som vand i kælderen eller en varm vinter.
Det handler om de store udfordringer, som klimaforandringerne skaber ude i verden.
Det er udfordringer, vi ikke alene i Danmark kan løse, men jeg mener, vi har en forpligtelse til at vise så meget af vejen, som vi kan.
Regeringen lægger nu op til et klimamål, der skal reducere CO 2 -udledningerne med 82 pct. i 2035.
Det er en regering, hvis regeringsgrundlag hedder »Ansvar for Danmark«, men det mål er hverken ansvarligt eller ambitiøst: sølle 2 pct. oven i de beslutninger, vi allerede har truffet.
Det sætter i praksis klimapolitikken i bero i de næste 10 år; skulle man være flink, er det de næste 9 år.
Det er slående, at så godt som ingen ud over regeringen selv mener, at udspillet er ambitiøst nok.
De tusindvis af danskere, der går på gaden for klimaet, gør ikke, de grønne tænketanke gør ikke, ja, ikke engang Dansk Erhverv gør.
Der er 10 år til 2035 – 10 år!
Meget kan og meget vil ændre sig.
Teknologier udvikler sig, nye løsninger opstår, og den politiske virkelighed kan selvsagt også forandre sig.
Da vi satte 70-procentsmålet, kendte vi ikke hele vejen, men vi satte et mål, som viste, at Danmark tog sin del af ansvaret i klimakampen, og det virkede.
Derfor giver det ikke mening at lette på ambitionerne nu.
Erfaringerne viser, at sætter vi ambitiøse mål, bringer det os ind i et rum for at finde løsningerne.
Når vi først når helt op mod en deadline, er det, det bliver svært at finde de gode løsninger, og derfor er det vigtigt med ambitiøse mål, som også ansporer til tidlig handling: beslutninger i god tid, der giver mulighed for både at indtænke den sociale balance og give en forudsigelighed for erhvervslivet.
Netop den sociale balance er afgørende.
Klimapolitikken skal være socialt retfærdig.
I dag ser vi desværre, at nogle af de mest velhavende danskere får lov til at slippe uden om ansvaret.
De absolut rigeste i det her samfund kan flyve i privatfly uden at bidrage til den grønne omstilling.
Det gør helt almindelige danskere ellers, når de flyver på ferie.
En klimaafgift på privatfly vil næppe få de mest velhavende til at stoppe med at flyve i morgen, men det betyder, at også de betaler deres regning for at belaste klimaet, og at vi spiller efter de samme regler.
Når regeringens ministre affejer det som symbolpolitik, mener jeg, at man fuldstændig overser den grundlæggende følelse, men også det grundlæggende princip om, at der skal være retfærdighed i klimapolitikken.
Men jeg skal selvfølgelig lade være med at udlægge hele regeringens politik på det her område, for det er faktisk en lille smule svært at finde ud af, hvad regeringen mener om en klimaafgift på privatfly, for den ene minister affejer det som fjollet og den anden vil igen kigge på en løsning.
Det virker til, at regeringen har en lille smule svært ved at blive enig med sig selv.
Måske lige præcis derfor har man valgt en uambitiøs linje i spørgsmålet om klimamålet i 2035, for hvis man ikke kan blive enige om, hvad der skal gøres, kan man jo også vælge slet ikke at gøre noget, og det er, som om regeringen er endt der med et noget fedtet klimamål for 2035.
Danmark skal ellers være klimaneutral i 2035 og være 110 pct. klimaneutral, eller hvad man nu skal sige, klimanegativ i 2050.
Derfor hænger det jo ikke rigtig sammen, at tempoet bliver sat lavere fra regeringens side i de næste 10 år.
Det er svært at tale om store ambitioner på den lange bane, hvis man samtidig er lidt bange for at sætte nogle ordentlige ambitioner på den kortere bane.
Det er selvsagt positivt, at vi er på vej i mål med 2030-målet.
I SF mener vi dog, at klimapolitik også handler om mere end det mål, vi sætter os her for det nationale klimaregnskab.
Klimaloven og de nationale mål er bygget primært op til at håndtere de CO 2 -udledninger, vi har inden for den danske grænse, men vi ved jo alle sammen her, at der også er masser af CO 2 , der bliver udledt uden for den danske grænse.
Derfor har vi også brug for at udbygge den del af klimapolitikken i Danmark.